
SKRAJŠANI POSTOPEK 
 
Na podlagi 64.člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF in 14/15 – ZUUJFO), 17. in 116.člena Statuta Mestne občine Murska Sobota (Uradni list RS, št. 23/07 – uradno prečiščeno besedilo in 49/10) je Mestni svet Mestne občine Murska Sobota na seji dne _____________ sprejel
 
Obrazložitev:
Pravna podlaga za sprejem Statuta Mestne občine Murska Sobota (v nadaljevanju : statut) je določilo 64. člena Zakona o lokalni samoupravi (ZLS), ki določa, da občina sprejme svoj statut, s katerim določi temeljna načela za organizacijo in delovanje občine, oblikovanje in pristojnosti občinskih organov, razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon.  Zakon v tem členu nadalje določa, da se statut sprejme z dvotretjinsko večino vseh članov.  17.člen statuta določa, da mestni svet sprejema statut mestne občine in druge splošne akte ter poslovnik mestnega sveta. 116.člen statuta pa določa, da je statut temeljni splošni akt mestne občine, ki ga sprejme mestni svet z dvotretjinsko večino glasov vseh članov mestnega sveta.  Statut se po tem določilu, sprejme po enakem postopku, kot je predpisan za sprejem odloka. 



SPREMEMBE IN DOPOLNITVE
STATUTA MESTNE OBČINE MURSKA SOBOTA
 


1. člen

V Statutu Mestne občine Murska Sobota (Uradni list RS, št. 23/07 – uradno prečiščeno besedilo in 49/10) se v peti točki 7.člena črta zadnja šesta alineja. 

Obrazložitev:
S predlagano določbo se črta zadnja šesta alineja 7.člena statuta, ki določa, da mestna občina samostojno opravlja lokalne zadeve javnega pomena (izvirne naloge), določene  s tem statutom in zakoni, med drugim tudi skrbi za lokalne javne službe tako, da zagotavlja javno službo gospodarjenja s stavbnimi zemljišči. Prej veljaven Zakon o stavbnih zemljiščih (Uradni list RS, št. 44/97, 67/02 – ZV-1, 110/02 – ZUreP-1 in 110/02 – ZGO-1) je v 8.členu določal, da je gospodarjenje s stavbnimi zemljišči obvezna gospodarska javna služba, takšna ureditev pa je z uveljavitvijo Zakona o urejanju prostora (Uradni list RS, št.110/02) v letu 2003, prenehala veljati. Ravnanje s stvarnim premoženjem občine, v okvir katerega spadajo tudi stavbna zemljišča, sedaj ureja veljavni Zakon o stvarnem premoženju države in samoupravnih lokalnih skupnosti (Uradni list RS, št. Uradni list RS, št. 86/10, 75/12, 47/13 – ZDU-1G, 50/14, 90/14 – ZDU-1I in 14/15 – ZUUJFO, v nadaljevanju: ZSPDSLS). 

2. člen

V 17.členu se v drugem odstavku spremeni 14.alineja, ki glasi : 
»s svojim aktom določi merila za izplačilo sejnin za člane mestnega sveta, člane delovnih teles mestnega sveta, člane drugih občinskih organov in člane svetov ožjih delov občine.«





Obrazložitev:
S predlagano določbo se spreminja 14.alineja drugega odstavka 17.člena statuta, ki sedaj določa, da mestni svet v okviru svojih pristojnosti s svojim aktom, v skladu z zakonom, določa višino plače ali plačila za opravljanje funkcije občinskih funkcionarjev ter kriterije in merila za nagrade in nadomestila članom organov in delovnih teles, ki jih imenuje mestni svet.  S predlagano spremembo se ta določba uskladi z določbo 11.člena Zakona o ukrepih za uravnoteženje javnih financ občin (Uradni list RS, št.14/15, v nadaljevanju: ZUUJFO), ki določa, da občinski svet s svojim aktom določi merila za izplačilo sejnin za člane občinskih svetov, člane delovnih teles občinskega sveta in člane drugih občinskih organov. Zakon v tem členu še določa, da občinski svet s svojim aktom lahko določi tudi merila za izplačilo sejnin članom svetov ožjih delov občine. 

3.člen

V drugem odstavku 31.člena se za peto alinejo doda nova šesta alineja, ki glasi:
»-odloča o upravljanju s stvarnim premoženjem ter sklepa pravne posle ravnanja s stvarnim premoženjem«. 

Obrazložitev:
S predlagano dopolnitvijo drugega odstavka 31.člena se doda določba, da župan odloča o upravljanju s stvarnim premoženjem ter sklepa pravne posle ravnanja s stvarnim premoženjem.  Besedilo tega člena je oblikovano na podlagi določb ZSPDSLS, ki v 3.členu določa, da pomeni ravnanje s stvarnim premoženjem: pridobivanje (nakup, neodplačna pridobitev), razpolaganje (prodaja, menjava, vsaka druga odsvojitev), upravljanje (oddajanje v najem, obremenjevanje s stvarnimi pravicami, dajanje v uporabo in oddajanje v upravljanje) in najemanje tega premoženja. Nadalje zakon v tretjem odstavku 14.člena ZSPDSLS določa, da o pravnem poslu ravnanja s stvarnim premoženjem samoupravnih lokalnih skupnosti odloči in sklene pravni posel organ, pristojen za izvajanje proračuna samoupravne lokalne skupnosti ali oseba, ki jo ta organ pooblasti.  V 17.členu statuta je določeno, da mestni svet odloča o pridobivanju in razpolaganju z nepremičnim občinskim premoženjem, zato je ureditev, kdo odloča o upravljanju s stvarnim premoženjem ter kdo sklepa posle v primeru pridobivanja, razpolaganja in upravljanja s stvarnim premoženjem, doslej v statutu manjkala oziroma ni bila usklajena z ZSPDSLS. S predlagano dopolnitvijo statuta se torej določi, da je župan pristojen sprejeti odločitev o upravljanju s stvarnim premoženjem ter upravičen za sklepanje poslov ravnanja s stvarnim premoženjem, seveda samo v okviru sprejetega načrta ravnanja s stvarnim premoženjem, ki ga za vsako leto sprejme mestni svet ob sprejemu proračuna. 


4. člen 

Besedilo 56.člena se spremeni in glasi: 
»Mestna občina lahko v občinski upravi ustanovi občinsko pravobranilstvo. Dve ali več občin lahko v skladu z določbami zakona, ki urejajo skupni organ občinske uprave, ustanovi medobčinsko pravobranilstvo. Če mestna občina ne ustanovi občinskega pravobranilstva ali medobčinskega pravobranilstva, lahko določi z odlokom o organizaciji in delovnem področju občinske uprave, da naloge občinskega pravobranilstva opravlja občinski pravobranilec.
Občinsko pravobranilstvo zastopa mestno občino pred sodišči in drugimi državnimi organi. Po pooblastilu lahko občinsko pravobranilstvo zastopa tudi druge pravne osebe, ki jih je ustanovila mestna občina.
Občinsko pravobranilstvo se ustanovi z odlokom, v katerem mestni svet določi njegovo delovno področje oziroma pooblastila.«

Obrazložitev:
S predlagano spremembo se določbe statuta glede ustanovitve občinskega pravobranilstva, usklajujejo z določbo 13.člena Zakona o ukrepih za uravnoteženje javnih financ občin (Uradni list RS, št.14/15, v nadaljevanju: ZUUJFO), ki določa, da občina lahko v občinski upravi ustanovi občinsko pravobranilstvo. Dve ali več občin lahko v skladu z določbami tega zakona, ki urejajo skupni organ občinske uprave, ustanovi medobčinsko pravobranilstvo. Če občina ne ustanovi občinskega pravobranilstva ali medobčinskega pravobranilstva, lahko določi z odlokom o organizaciji in delovnem področju občinske uprave, da naloge občinskega pravobranilstva opravlja občinski pravobranilec.Občinsko pravobranilstvo zastopa občino pred sodišči in drugimi državnimi organi. Po pooblastilu lahko občinsko pravobranilstvo zastopa tudi druge pravne osebe, ki jih je ustanovila občina. Zakon nadalje določa, da naloge občinskega pravobranilstva opravljajo vodja občinskega pravobranilstva ali vodja medobčinskega pravobranilstva in občinski pravobranilci. Vodjo občinskega pravobranilstva imenuje in razrešuje župan, vodjo medobčinskega pravobranilstva pa imenujejo in razrešujejo župani občin ustanoviteljic soglasno. Za vodjo občinskega pravobranilstva ali vodjo medobčinskega pravobranilstva je lahko imenovan, kdor izpolnjuje pogoje za občinskega pravobranilca. Zakon v tem členu določa tudi pogoje za občinskega pravobranilca, glede položaja in statusa občinskega pravobranilstva pa napotuje na določbe zakona, ki ureja državno pravobranilstvo. Zakon nadalje določa, da se glede položaja, pravic in obveznosti vodje občinskega ali medobčinskega pravobranilstva in občinskega pravobranilca uporabljajo določbe zakona, ki ureja javne uslužbence, če ta zakon ne določa drugače. Vse navedene podrobnejše določbe glede občinskega pravobranilstva, bo mestna občina lahko uredila v skladu z zakonom v posebnem odloku, zato ostaja določba, da  se občinsko pravobranilstvo ustanovi z odlokom, v katerem mestni svet določi njegovo delovno področje oziroma pooblastila,  enaka. Zaradi nomotehnične ustreznosti novega pravila, se zaradi več sprememb na novo oblikuje celoten 56.člen statuta.  

5.člen

V 63.členu se v četrtem odstavku spremeni prvi stavek, ki glasi: 

»Član sveta krajevne skupnosti oziroma mestne četrti ne more biti župan, podžupan, javni uslužbenec v občinski upravi, javni uslužbenec v službi ožjega dela občine in član nadzornega odbora občine.«

Obrazložitev:
S predlagano določbo se dopolnjuje prvi stavek četrtega odstavka 63.člena statuta, ki je določal, da član sveta krajevne skupnosti oziroma mestne četrti ne more biti župan, podžupan, javni uslužbenec v občinski upravi in javni uslužbenec v službi ožjega dela občine, tako da se doda tudi: in član nadzornega odbora.  Besedilo je oblikovano na podlagi 8.člena ZUUJFO, ki določa, da člani sveta ožjega dela občine ne morejo biti župan, podžupan, član nadzornega odbora občine in javni uslužbenec v občinski upravi. 

6.člen

Besedilo 87.člena se spremeni in se glasi: 
»Mestna občina zagotavlja opravljanje lokalnih javnih služb, ki jih v skladu z zakonom določi s svojim splošnim aktom, in javnih služb, za katere je tako določeno z zakonom (lokalne javne službe).
Opravljanje lokalnih javnih služb zagotavlja občina:
- neposredno v okviru občinske uprave;
- z ustanavljanjem javnih zavodov in javnih podjetij;
- z dajanjem koncesij;
- na drug način, določen v skladu z zakonom.«

Obrazložitev:
S predlagano določbo se spreminja 87.člen statuta v celoti in ki se sedaj glasi: Mestna občina zagotavlja opravljanje lokalnih javnih služb, ki jih sama določi, in javnih služb, za katere je tako določeno z zakonom. Opravljanje javnih služb zagotavlja mestna občina:
· neposredno v okviru mestne uprave,
· z ustanavljanjem javnih zavodov in javnih podjetij,
· z dajanjem koncesij,
· z vlaganjem lastnega kapitala v dejavnost oseb zasebnega prava.
Besedilo novega prvega odstavka 87.člena statuta je tako oblikovano na podlagi 14.člena ZUUJFO, ki določa, da občina zagotavlja opravljanje lokalnih javnih služb, ki jih v skladu z zakonom določi s svojim splošnim aktom, in javnih služb, za katere je tako določeno z zakonom (lokalne javne službe). Nadalje je besedilo novega drugega odstavka 87.člena statuta oblikovano prav tako na podlagi 14.člena ZUUJFO, ki določa, da opravljanje lokalnih javnih služb zagotavlja občina: neposredno v okviru občinske uprave, z ustanavljanjem javnih zavodov in javnih podjetij, z dajanjem koncesij in na drug način, določen v skladu z zakonom. 
	

7.člen

Besedilo prvega odstavka 90. člena se spremeni in glasi:  
 Na področju gospodarskih javnih služb občina ustanovi javne službe za izvajanje naslednjih dejavnosti: 
1. oskrba s pitno vodo,
2. odvajanje komunalne in padavinske odpadne vode,
3. čiščenje komunalne in padavinske odpadne vode,
4. zbiranje določenih vrst komunalnih odpadkov,
5. obdelava določenih vrst komunalnih odpadkov,
6. odlaganje ostankov predelave ali odstranjevanja komunalnih odpadkov,
7. urejanje in čiščenje javnih površin,
8. vzdrževanje občinskih javnih cest,
9. pomoč, oskrba in namestitev zapuščenih živali v zavetišču,
10. pokopališka in pogrebna dejavnost ter urejanja pokopališč,
11. varstvo pred požarom.
12. vzdrževanje prometnih površin, objektov in naprav na, ob ali nad vozišči državnih cest, ki so v funkciji javnih površin naselja,
13. distribucija energetskih plinov,
14. distribucija toplote,
15. linijski prevozi v mestnem prometu. 

Obrazložitev:
S predlagano določbo se določa, da občina ustanovi javne službe za izvajanje dejavnosti, kot so tudi opredeljene v posebnem odloku o lokalnih gospodarskih javnih službah v Mestni občini Murska Sobota in se ustanovijo kot 
a) obvezne gospodarske javne službe na podlagi:  
· določila 149. člena veljavnega Zakona o varstvu okolja /ZVO-1/: • oskrba s pitno vodo; • odvajanje in čiščenje komunalne in padavinske odpadne vode; • zbiranje določenih vrst komunalnih odpadkov; • obdelava določenih vrst komunalnih odpadkov; • odlaganje ostankov predelave ali odstranjevanja komunalnih odpadkov; • urejanje in čiščenje javnih površin;
· določila 16. člena veljavnega Zakona o cestah /ZCest-1/: • redno vzdrževanje javnih cest, ki obsega vzdrževalna dela za ohranjanje javnih cest v stanju, ki zagotavlja varnost in prevoznost javnih cest, nadzor nad stanjem javnih cest in cestnega sveta ter vzpostavitev prevoznosti cest ob naravnih in drugih nesrečah;
· določila 27. člena veljavnega Zakona o zaščiti živali /ZZŽiv/: • pomoč, oskrba in namestitev zapuščenih živali v zavetišču; 
· določila 3. člena veljavnega Zakona o pokopališki in pogrebni dejavnosti ter o urejanju pokopališč /ZPPDUP/:  • pokopališka in pogrebna dejavnost ter urejanje pokopališč; 
· določila 3. člena veljavnega Zakona o varstvu pred požarom /ZVPoz/ in 2.člena Zakona o gasilstvu /ZGas/: • dejavnost varstva pred požarom, 

b) ter izbirne lokalne gospodarske javne službe, na podlagi: 
· določila 62. člena veljavnega Zakona o cestah /ZCest-1/: • vzdrževanje prometnih površin, objektov in naprav na, ob ali nad voziščem državne ceste, ki so v funkciji javnih površin naselja; 
· določila 284. člena veljavnega Energetskega zakona /EZ-1/: • distribucija toplote; • distribucija drugih energetskih plinov; 
· določila 53. člena veljavnega Zakona o prevozih  v cestnem prometu /ZPCP-2/: linijski prevozi v mestnem prometu. 

Drugi odstavek 90.člena statuta, ki določa, da mestni svet z odlokom o gospodarskih javnih službah in z odloki o izvajanju posameznih gospodarskih javnih služb določi načine in oblike njihovega izvajanja,  ostaja nespremenjen. 


8. člen 

Besedilo 92.člena se spremeni in glasi: 
»Mestna občina lahko zaradi gospodarnejšega in učinkovitejšega zagotavljanja javnih služb, skupaj z drugimi občinami, ustanovi javni zavod ali javno podjetje. Mestna občina lahko z drugimi občinami, za izvajanje javne službe, podeli skupno koncesijo.«

Obrazložitev:
S predlagano določbo se spreminja 92.člen statuta v celoti, ki se sedaj glasi: Mestna občina lahko zaradi gospodarnega in učinkovitega zagotavljanja dejavnosti gospodarskih javnih služb ustanovi gospodarsko javno službo v okviru zaokroženih oskrbovalnih sistemov skupaj z drugimi občinami. Besedilo novega 92.člena statuta je tako oblikovano na podlagi 14.člena ZUUJFO, ki določa, da lahko dvoje ali več občin zaradi gospodarnejšega in učinkovitejšega zagotavljanja javnih služb skupaj ustanovi javni zavod ali javno podjetje in da lahko občine za izvajanje javne službe, podelijo skupno koncesijo. 

9.člen

Besedilo 93.člena se spremeni in glasi: 
»Občinski sveti občin ustanovijo za uresničevanje ustanoviteljskih pravic in za usklajevanje odločitev občin v zvezi z zagotavljanjem javnih služb iz prejšnjega člena svet ustanoviteljic oziroma svet koncedentov, ki ga sestavljajo župani. Akt o ustanovitvi sveta ustanoviteljic oziroma sveta koncedentov mora določati njegove naloge, organizacijo dela in način sprejemanja odločitev, financiranje in delitev stroškov med občinami.
Svet ustanoviteljic in svet koncedentov opravljata svoje naloge v imenu in za račun občin, ki so ga ustanovile. Sedež sveta ustanoviteljic je v občini, v kateri je sedež javnega zavoda ali javnega podjetja. Sedež sveta koncedentov je v občini, ki jo določi koncesijski akt.
Strokovne naloge za svet ustanoviteljic oziroma svet koncedentov opravlja občinska uprava občine, v kateri je njegov sedež, če z aktom o ustanovitvi sveta ustanoviteljic oziroma sveta koncedentov ni določeno, da te naloge opravlja organ skupne občinske uprave.
Če je za javne službe, ki jih občine zagotavljajo na način iz tretjega odstavka tega člena, ustanovljena zveza občin, opravlja naloge sveta ustanoviteljic svet zveze občin.«
	
Obrazložitev:
S predlagano določbo se spreminja 93.člen statuta v celoti, ki se sedaj glasi: Za izvrševanje ustanoviteljskih pravic v javnih službah, ki so ustanovljene za območje dveh ali več občin, občinski sveti občin ustanoviteljic ustanovijo skupni organ, ki ga sestavljajo župani občin ustanoviteljic. V aktu o ustanovitvi skupnega organa se določijo njegove naloge, organizacija dela in način sprejemanja odločitev, način financiranja in delitve stroškov za delo skupnega organa. Besedilo novega 93.člena statuta je tako oblikovano na podlagi 4., 5., 6. In 7.odstavka 14.člena ZUUJFO, ki določa, da :              
-občinski sveti občin ustanovijo za uresničevanje ustanoviteljskih pravic in za usklajevanje odločitev občin v zvezi z zagotavljanjem javnih služb iz prejšnjega odstavka svet ustanoviteljic oziroma svet koncedentov, ki ga sestavljajo župani. Akt o ustanovitvi sveta ustanoviteljic oziroma sveta koncedentov mora določati njegove naloge, organizacijo dela in način sprejemanja odločitev, financiranje in delitev stroškov med občinami, 
- svet ustanoviteljic in svet koncedentov opravljata svoje naloge v imenu in za račun občin, ki so ga ustanovile. Sedež sveta ustanoviteljic je v občini, v kateri je sedež javnega zavoda ali javnega podjetja. Sedež sveta koncedentov je v občini, ki jo določi koncesijski akt, 
- strokovne naloge za svet ustanoviteljic oziroma svet koncedentov opravlja občinska uprava občine, v kateri je njegov sedež, če z aktom o ustanovitvi sveta ustanoviteljic oziroma sveta koncedentov ni določeno, da te naloge opravlja organ skupne občinske uprave, 
- če je za javne službe, ki jih občine zagotavljajo na način iz tretjega odstavka tega člena, ustanovljena zveza občin, opravlja naloge sveta ustanoviteljic svet zveze občin.
 

10. člen

Člen 94.se črta. 

Obrazložitev:
S predlagano določbo se črta besedilo 94.člen statuta v celoti, ki se sedaj glasi: Mestna občina mora zagotoviti izvajanje tistih javnih služb, ki so po zakonu obvezne.  Ker je v določbi prvega odstavka 87.člena (tem predlogu sprememb in dopolnitev statuta) zajeta obveznost občine, da zagotavlja opravljanje lokalnih javnih služb, ki jih v skladu z zakonom določi s svojim splošnim aktom, in javnih služb, za katere je tako določeno z zakonom (lokalne javne službe), je takšna določba sedaj veljavnega 94.člena statuta odvečna. 


11.člen 

Besedilo petega odstavka 96. člena se spremeni in glasi:

»Občina ravna s stvarnim premoženjem v skladu z zakonom ter podzakonskimi predpisi.«

S predlagano določbo se črta besedilo petega odstavka 96.člena statuta, ki se glasi: če ni z zakonom drugače določeno, se za odprodajo ali zamenjavo nepremičnin in premičnin v lasti občine smiselno uporabljajo predpisi, ki veljajo za odprodajo ali zamenjavo državnega premoženja. Navedena ureditev je ustrezala v preteklosti, ko za pravno področje ravnanja s stvarnim premoženjem občine, ni bilo sprejetih posebnih predpisov in so občine smiselno uporabljale predpise ravnanja s stvarnim premoženjem države. S sprejetjem ZSPDLSL in podzakonsko Uredbo o stvarnem premoženju države in samoupravnih lokalnih skupnosti je podana pravna podlaga za postopke ravnanja občine s stvarnim premoženjem, ki temeljijo neposredno na navedenem zakonu in podzakonskem predpisu. 


12. člen 

Besedilo tretjega odstavka 110. člena se spremeni in glasi:
»Župan predloži predlog zaključnega računa občinskega proračuna mestnemu svetu v sprejem, do 15.aprila tekočega leta.«

S predlagano določbo se črta besedilo tretjega odstavka 110.člena statuta, ki se sedaj glasi: zaključni račun za preteklo leto se predloži mestnemu svetu najkasneje do konca marca tekočega leta.  Besedilo novega tretjega odstavka 110.člena statuta je tako oblikovano na podlagi tretjega odstavka 98.člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr. in 101/13), ki določa, da župan predloži predlog zaključnega računa občinskega proračuna občinskemu svetu v sprejem do 15.aprila tekočega leta. 

13. člen

Spremembe in dopolnitve statuta začnejo veljati osmi dan po objavi v Uradnem listu Republike Slovenije. 


Obrazložitev:
Besedilo je oblikovano na podlagi določila 66. člena Zakona o lokalni samoupravi,  ki določa, da morajo biti statut in predpisi občine objavljeni, veljati pa začnejo petnajsti dan po objavi, če ni v njih drugače določeno. Statut in drugi predpisi občine se objavijo v uradnem glasilu.

Številka:  007-0010/2015-1 (183)
M. Sobota, dne : ……… 
Župan
Mestne občine Murska Sobota
dr.Aleksander JEVŠEK

	






















O B R A Z L O Ž I T E V

1. Pravna podlaga:

Pravna podlaga za sprejem Statuta Mestne občine Murska Sobota (v nadaljevanju : statut) je določilo 64. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF in 14/15 – ZUUJFO), ki določa, da občina sprejme svoj statut, s katerim določi temeljna načela za organizacijo in delovanje občine, oblikovanje in pristojnosti občinskih organov, razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon.  V 116.členu statuta je določeno, da je statut temeljni splošni akt mestne občine, ki ga sprejme mestni svet z dvotretjinsko večino glasov vseh članov mestnega sveta.  

Pravna podlaga za sprejem sprememb in dopolnitev Statuta Mestne občine Murska Sobota je podana v ustavnem določilu, da morajo biti podzakonski predpisi in drugi splošni akti v skladu z ustavo in zakoni, zato je potrebno določbe statuta uskladiti s sprejetim Zakonom o ukrepih za uravnoteženje javnih financ občin (Uradni list RS, št.14/15, v nadaljevanju: ZUUJFO), ki je s svojimi določbami posega tudi v določbe Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF in 14/15 – ZUUJFO). ZUUJFO je pričel veljati in se uporabljati 15.3.2015, določbe občinskih statutov in drugih splošnih aktov občine pa je potrebno uskladiti s tem zakonom najpozneje v šestih mesecih po njegovi uveljavitvi. 

2. Ocena stanja in razlogi za sprejem sprememb in dopolnitev statuta:

Uradno prečiščeno besedilo Statuta Mestne občine Murska Sobota je Mestni svet Mestne občine Murska Sobota sprejel na seji, dne 6. marca 2007, in je objavljeno v Uradnem listu RS, št. 23/2007. V letu 2010 so bile sprejete spremembe in dopolnitve statuta, ki so bile objavljene v Uradnem listu RS, št.49/10.  

Namen sprejetja ZUUJFO je zagotovitev vzdržnih javnih financ in zmanjšanje izdatkov proračunov občin, zato so bile z njim dopolnjene oziroma spremenjene številne določbe zakonov, ki se nanašajo na naloge lokalne skupnosti, med drugim tudi na nekatere določbe  Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10 in 40/12 – ZUJF; v nadaljnjem besedilu: Zakon o lokalni samoupravi), ki se nanašajo na : 
-določitev oseb, ki ne morejo biti člani ožjega dela občine, to so župan, podžupan, član nadzornega odbora občine in javni uslužbenec v občinski upravi, 
- podrobneje so določene naloge ožjih delov občine in se nanašajo na urejanje prostora, zagotavljanje obveznih lokalnih javnih služb varstva okolja, gradnjo in vzdrževanje cest in drugih javnih površin, upravljanje s premoženjem, namenjenim za potrebe krajevnega prebivalstva ter pospeševanje kulturnih, športnih in drugih društvenih dejavnosti, 
- določena je uporaba določb zakona, ki ureja javne finance, o financiranju neposrednih uporabnikov občinskega proračuna, pri financiranju ožjega dela občine, 
- določena je pristojnost občinskih svetov, da z aktom določijo merila za izplačilo sejnin za člane občinskih svetov, člane delovnih teles občinskega sveta, člane drugih občinskih organov in člane svetov ožjih delov občin, 
- določena je ustanovitev občinskih pravobranilstev ter možnost, da več občin ustanovi medobčinsko pravobranilstvo, določeni pa so tudi pogoji za imenovanje občinskega pravobranilstva, 
- podrobneje je določena ureditev lokalnih javnih služb in sicer je določeno, da občina zagotavlja opravljanje javnih služb, ki jih v skladu z zakonom določi s svojim splošnim aktom in javnih služb, za katere je tako določeno z zakonom.  Opravljanje javnih služb zagotavlja občina le v oblikah:  neposredno v okviru občinske uprave, z ustanavljanjem javnih zavodov in javnih podjetij, z dajanjem koncesij in na drug način, določen v skladu z zakonom.  Dvoje ali več občin pa lahko zaradi gospodarnejšega in učinkovitejšega zagotavljanja javnih služb skupaj ustanovi javni zavod ali javno podjetje, prav tako lahko občine za izvajanje javne službe podelijo skupno koncesijo.  Podrobneje je določeno tudi uresničevanje ustanoviteljskih pravic občin v zvezi z izvajanjem javnih služb v javnih zavodih ali javnih podjetjih oz.ob podelitvi skupnih koncesij, ki jih podeli oziroma ustanovi skupno več občin in sicer preko organa – sveta ustanoviteljic in sveta koncedentov. 
  
Mestni svet Mestne občine Murska Sobota je na seji dne 17.3.2015 obravnaval Odlok o lokalnih gospodarskih javnih službah v Mestni občini Murska Sobota in ga sprejel v prvi obravnavi.  Odlok na novo ureja in določa dejavnosti, ki se opravljajo kot gospodarske javne službe, ureditev teh javnih služb pa je usklajena z veljavno zakonodajo, ki ureja področje gospodarskih javnih služb ter drugih zakonov in sicer Zakonom o varstvu okolja, Zakonom o cestah, Zakonom o zaščiti živali, Zakonom o pokopališki in pogrebni dejavnosti ter urejanju pokopališč, Zakonom o varstvu pred požarom, Energetskim zakonom in Zakonom o prevozih v cestnem prometu. Določbe statuta se torej s predlaganimi spremembami in dopolnitvami, usklajujejo s predlogom Odloka o lokalnih gospodarskih javnih službah v Mestni občini Murska Sobota, ki ga bo obravnaval Mestni svet na seji, kot bodo obravnavane spremembe in dopolnitve statuta. 

3. Cilji sprejetja sprememb in dopolnitev statuta: 

Cilj sprejetja sprememb in dopolnitev statuta je uresničevanje določbe 3.člena statuta, ki določa, da občina samostojno - v okviru ustave in zakona, ureja in opravlja javne zadeve lokalnega pomena, ki zadevajo prebivalce mestne občine in naloge iz državne pristojnosti, ki so po njenem predhodnem soglasju nanjo prenesene z zakonom. 

4. Ocena finančnih in drugih posledic, ki jih bo imel sprejem akta 

Sprejem sprememb in dopolnitev statuta nima nobenih posledic za občinski proračun.

5. Zaključek

K spremembam in dopolnitvam statuta je priloženo besedilo členov statuta, ki se spreminjajo oziroma dopolnjujejo.  

Ker gre za uskladitev statuta z zakonodajo predlagamo, v skladu s 85. členom Poslovnika mestnega sveta Mestne občine Murska Sobota, sprejem po skrajšanem postopku. 

Gradivo pripravil:                                                                                       Predlagatelj:
Oddelek za infrastrukturo, okolje
in prostor ter gospodarske javne službe                                               dr.Aleksander JEVŠEK
                                                                                                                         ŽUPAN











Posamezni členi statuta, ki se spreminjajo: 

NEURADNO PREČIŠČENO BESEDILO
STATUTA MESTNE OBČINE MURSKA SOBOTA,
ki obsega:

· Statut Mestne občine Murska Sobota – uradno prečiščeno besedilo (Uradni list RS, št. 23/2007 z dne 16.3.2007)
· Spremembe in dopolnitve Statuta Mestne občine Murska Sobota (Uradni list RS, št. 49/2010 z dne 18.6.2010)

 
7.člen

Mestna občina  samostojno opravlja lokalne zadeve javnega pomena (izvirne naloge), določene s tem statutom in zakoni, zlasti pa:
1. Normativno ureja lokalne zadeve javnega pomena tako, da:
     - sprejema statut in druge splošne akte občine,
     - sprejema proračun in zaključni račun občine,
     - organizira mestno upravo
     - načrtuje prostorski razvoj ter sprejema prostorske akte,
     - predpisuje davke in prispevke iz svoje pristojnosti.
2. Upravlja občinsko premoženje tako, da:
     - ureja način in pogoje upravljanja z občinskim premoženjem,
     - pridobiva in razpolaga z vsemi vrstami premoženja,
     - sklepa pogodbe o pridobitvi in odtujitvi nepremičnin in premičnin,
     - sestavlja premoženjsko bilanco, s katero izkazuje vrednost svojega premoženja.
2.  Omogoča pogoje za gospodarski razvoj občine in v skladu z zakonom opravlja naloge s 
področja gostinstva, turizma in kmetijstva
3.  Ustvarja pogoje za gradnjo stanovanj in skrbi za povečanje najemnega socialnega sklada 
stanovanj tako, da:
    - v prostorskih aktih predvidi gradnjo stanovanjskih objektov,      
    - spremlja ponudbo in povpraševanje stanovanj v mestni občini ter se vključuje v stanovanjski 
       trg,
    - gradi stanovanja za socialno ogrožene in v ta namen prenavlja objekte.   
5. Skrbi za lokalne javne službe tako, da:
    - ustanavlja lokalne javne službe,
    - sprejema splošne akte, ki urejajo način ustanovitve in delovanje lokalnih javnih služb,
    - zagotavlja sredstva za delovanje lokalnih javnih služb,
    - nadzira delovanje lokalnih javnih služb,
    -  gradi in vzdržuje komunalno infrastrukturo in lokalne energetske objekte«.
    - zagotavlja javno službo gospodarjenja s stavbnimi zemljišči. 
6. Zagotavlja in pospešuje vzgojno-izobraževalno in zdravstveno dejavnost tako, da:
    - ustanavlja vzgojno izobraževalne zavode, zdravstveni zavod ter zagotavlja pogoje za njihovo  
       delovanje,
    - v skladu z zakoni, ki urejajo to področje, zagotavlja sredstva za izvajanje teh dejavnosti in v 
       okviru finančnih možnosti omogoča izvajanje nadstandardnih programov, 
    - z različnimi ukrepi pospešuje vzgojno izobraževalno dejavnost in zdravstveno varstvo občanov, 
    - ustvarja pogoje za izobraževanje odraslih, ki je pomembno za razvoj občine in za kvaliteto 
       življenja njenih prebivalcev.
7. Pospešuje službe socialnega skrbstva, predšolskega varstva, osnovnega varstva  otrok in  
    družine, za socialno ogrožene, invalide in ostarele tako, da:
    - spremlja stanje na tem področju,
    - pristojnim organom in institucijam  predlaga določene ukrepe na tem področju ,                                      
    - sodeluje s centrom za socialno delo, javnimi zavodi in drugimi pristojnimi organi in 
       institucijami.
4.  Pospešuje raziskovalno, informacijsko, dokumentacijsko,  kulturno in društveno dejavnost ter 
razvoj športa in rekreacije tako, da:  
    - omogoča dostopnost kulturnih programov, skrbi za kulturno dediščino na svojem območju,
    - zagotavlja splošno izobraževalno knjižnično dejavnost,
    - z dotacijami spodbuja te dejavnosti,
    - sodeluje z društvi in jih vključuje v programe aktivnosti občine.
5.  Skrbi za varstvo zraka, tal, vodnih virov, za varstvo pred hrupom, za zbiranje in odlaganje 
odpadkov in opravlja druge dejavnosti varstva okolja tako, da:
    - izvaja naloge, ki jih določajo zakon, uredbe in drugi predpisi s področja varstva okolja,
    - spremlja stanje na tem področju in v okviru svojih pristojnosti sprejema ukrepe s katerimi 
       zagotavlja varstvo okolja, 
    - sprejema splošne akte, s katerimi  pospešuje in zagotavlja varstvo okolja,
    - sodeluje s pristojnimi inšpekcijskimi organi in jih obvešča o ugotovljenih nepravilnostih,
    - z drugimi ukrepi pospešuje varstvo okolja v občini.
10. Upravlja, gradi in vzdržuje:
       - občinske ceste in druge javne prometne površine,
       - površine za pešce in kolesarje,
       - igrišča za šport in rekreacijo ter otroška igrišča, 
       - javne parkirne prostore, parke, trge in druge javne površine ter
      - ureja promet v občini.
11.  Skrbi za organiziranje in delovanje sistema zaščite, reševanja in pomoči z namenom zagotavljanja 
       varnosti občanov ob elementarnih in drugih nesrečah in v ta namen v skladu z zakonodajo:
· določa organizacijo in izvajanje varstva pred naravnimi in drugimi nesrečami na svojem območju,
· organizira reševanje in pomoč prizadetim ob elementarnih in drugih nesrečah,
· organizira obveščanje in  alarmiranje ob elementarnih in drugih nesrečah,
· organizira  in nadzira delovanje sistema zaščite in reševanja
· sodeluje in nadzira organe sistema zaščite in reševanja, 
· v skladu s pristojnostmi sodeluje pri izvajanju nalog sil sistema zaščite in reševanja, 
· zagotavlja sredstva za organiziranje, opremljanje, usposabljanje in delovanje vseh sil sistema zaščite, reševanja in pomoči in nadzira njihovo porabo,
· v skladu z zakonodajo zagotavlja sredstva za odpravo posledic elementarnih in drugih nesreč,
· določa načine in obseg sodelovanja in povezovanja z drugimi lokalnimi skupnostmi pri zagotavljanju varstva pred naravnimi in drugimi nesrečami,
· opravlja druge naloge, ki pripomorejo k večji varnosti občanov in njihovega premoženja ob elementarnih in drugih nesrečah.
 12. Ureja javni red v občini tako, da:
       - sprejema ustrezne splošne akte,
       - določa prekrške in denarne kazni za prekrške, s katerimi se kršijo predpisi občine,
       - ureja lokalni promet in določa  prometno ureditev,
       - organizira občinsko redarstvo,
       - izvaja nadzorstvo nad javnimi prireditvami,
       - opravlja inšpekcijsko nadzorstvo nad izvajanjem občinskih predpisov in drugih aktov, s 
         katerimi ureja zadeve iz svoje pristojnosti, če ni z zakonom drugače določeno,
       - opravlja druge naloge v okviru  teh pristojnosti.
13. Lahko podeljuje denarne pomoči in simbolične nagrade ob posebnih priložnostih ali obletnicah 
      občanov.


17.člen

Mestni svet sprejema statut mestne občine, odloke in druge splošne akte ter poslovnik mestnega  sveta. 
V okviru svojih pristojnosti mestni svet predvsem:
· sprejema prostorske plane in druge plane razvoja občine, 
· sprejema občinski proračun in zaključni račun,
· ustanavlja organe mestne uprave ter določi njihovo organizacijo in delovno področje,
· v sodelovanju z občinskimi sveti drugih občin ustanavlja skupne organe občinske uprave ter 
     skupne organe za izvrševanje ustanoviteljskih pravic v javnih zavodih in javnih podjetjih,
· odloča o na občino prenešenih zadevah iz državne pristojnosti, če po zakonu o teh zadevah ne odloča drug  
     občinski organ,
· nadzoruje delo župana in mestne uprave glede izvajanja odločitev mestnega sveta,
· potrjuje mandate članov mestnega sveta ter ugotavlja predčasno prenehanje mandata 
     občinskega funkcionarja,
· imenuje člane nadzornega odbora in na predlog nadzornega odbora opravi predčasno razrešitev 
     člana nadzornega odbora,
· imenuje in razrešuje člane komisij in odborov mestnega sveta,   
· določi, kateri izmed članov mestnega sveta bo začasno opravljal funkcijo župana, če temu predčasno preneha 
     mandat, pa ne določi podžupana, ki bo začasno opravljal njegovo funkcijo ali če je le-ta razrešen, 
· odloča o pridobivanju in razpolaganju z nepremičnim občinskim premoženjem,
· odloča o najemu posojila in dajanju poroštva, če s tem statutom ni drugače določeno,
· razpisuje referendum,
· s svojim aktom, v skladu z zakonom, določa višino plače ali plačila za opravljanje funkcije 
     občinskih funkcionarjev ter kriterije in merila za  nagrade in  nadomestila članom organov in 
     delovnih teles, ki jih imenuje mestni svet,
· določa vrste lokalnih javnih služb in način izvajanja lokalnih javnih služb,
· ustanavlja javne zavode in javna podjetja ter druge pravne osebe javnega prava v skladu z 
     zakonom,
· v skladu z zakonom ustanavlja gospodarske družbe in druge pravne osebe kot oblike javno-zasebnega 
     partnerstva, 
· opravlja imenovanja ulic in naselij ter določa območja naselij,
· imenuje in razrešuje člane sveta občine za varstvo uporabnikov javnih dobrin ter člane 
     drugih organov občine ustanovljenih na podlagi zakona,
· sprejme program in letni načrt varstva pred naravnimi in drugimi nesrečami, katerega sestavni 
     del je tudi letni načrt varstva pred požari,
· določi organizacijo mestnega sveta ter način njegovega delovanja v vojni, 
· sprejema odločitev o uvedbi samoprispevka,
· odloča o drugih zadevah, ki jih določajo zakoni in ta statut.


31.člen

Župan predstavlja in zastopa mestno občino.  
Poleg tega župan:
-    predstavlja mestni svet, ga sklicuje in vodi, v kolikor za vodenje ni pooblastil podžupana 
      oziroma člana mestnega sveta, 
· predlaga mestnemu svetu v sprejem proračun občine in zaključni račun proračuna, odloke in 
     druge akte iz pristojnosti mestnega sveta,
· izvršuje občinski proračun ter pooblašča druge osebe za izvajanje posameznih nalog 
     izvrševanja občinskega proračuna,
· skrbi za izvajanje splošnih aktov občine in drugih odločitev mestnega sveta,
· odloča o pridobivanju in razpolaganju s premičnim premoženjem, 
· skrbi za objavo statuta, odlokov in drugih splošnih aktov občine,
· predlaga ustanovitev organov mestne uprave, določitev njihovega delovnega področja in 
     notranje organizacije, določi sistemizacijo delovnih mest v mestni upravi, odloča o imenovanju 
     oziroma sklenitvi delovnega razmerja zaposlenih v mestni upravi ter pooblašča direktorja  
     mestne uprave za te naloge,
· imenuje in razrešuje direktorja mestne uprave in predstojnike organov mestne uprave  
· usmerja in nadzoruje  delo mestne uprave,
· opravlja druge zadeve, ki jih določa zakon in ta statut.
Župan v skladu z zakonom odloča tudi o na občino prenesenih zadevah iz državne pristojnosti.


56. člen

Mestna občina lahko ustanovi občinsko pravobranilstvo, ki pred sodišči in drugimi državnimi organi zastopa občino, občinske organe in ožje dele občine.
Po pooblastilu lahko občinsko pravobranilstvo zastopa tudi druge pravne osebe, ki jih je ustanovila mestna občina.
Občinsko pravobranilstvo se  ustanovi z odlokom, v katerem mestni svet  določi njegovo delovno področje oziroma pooblastila. Za občinsko pravobranilstvo se smiselno uporabljajo določbe zakona, ki ureja državno pravobranilstvo.
Mestna občina lahko skupaj s še eno ali več občinami ustanovi skupni organ občinskega pravobranilstva.

63. člen

Organ krajevne skupnosti oz. mestne četrti je svet, ki ga izvolijo krajani s stalnim prebivališčem na območju krajevne skupnosti oz. mestne četrti. Način izvolitve članov sveta določa zakon.
Volitve v svet krajevne skupnosti  in mestne četrti razpiše župan.
Število članov sveta določi mestni svet z odlokom, s katerim določi volilne enote za volitve v svet teh skupnosti.
Mandat članov sveta krajevne skupnosti in mestne četrti se začne in konča istočasno kot mandat članov mestnega sveta.
Član sveta krajevne skupnosti oziroma mestne četrti ne more biti župan, podžupan, javni uslužbenec v občinski upravi in javni uslužbenec v službi ožjega dela občine. Določbe zakona in tega statuta, ki urejajo predčasno prenehanje mandata članu mestnega sveta, se smiselno uporabljajo tudi za prenehanje mandata člana sveta ožjega dela občine. 
Glede nadomestnih volitev članov svetov krajevnih skupnosti in mestnih četrti se uporabljajo določila zakona.

87. člen 

Mestna občina zagotavlja opravljanje lokalnih javnih služb, ki jih sama določi, in javnih služb, za katere je tako določeno z zakonom.
Opravljanje javnih služb zagotavlja mestna občina:
· neposredno v okviru mestne uprave,
· z ustanavljanjem javnih zavodov in javnih podjetij,
· z dajanjem koncesij,
· z vlaganjem lastnega kapitala v dejavnost oseb zasebnega prava.

90. člen

 Na področju gospodarskih javnih služb občina ustanovi javne službe za izvajanje naslednjih dejavnosti: 
· oskrba s pitno vodo, upravljanje, vzdrževanje in obnova vodo preskrbovalnih objektov in naprav, 
· zbiranje in prevoz komunalnih odpadkov, 
· odlaganje ostankov predelave ali odstranjevanja komunalnih odpadkov, 
· obdelava mešanih komunalnih odpadkov,
· odvajanje in čiščenje komunalnih odpadnih in padavinskih voda,  
· upravljanje, vzdrževanje in obnova kanalizacijskih in ostalih objektov in naprav, 
· vzdrževanje občinskih cest in drugih prometnih javnih površin, 
· gospodarjenje s stavbnimi zemljišči, 
· upravljanje in vzdrževanje stanovanjskega fonda v lasti mestne občine, 
· oskrba s toplotno energijo in plinifikacija, 
· javna razsvetljava in svetlobno signalne naprave cestne prometne signalizacije in opreme, 
· plakatiranje in okraševanje mesta in naselij, 
· urejanje pokopališč ter izvajanje pokopališke in pogrebniške dejavnosti, 
· upravljanje in vzdrževanje objektov za šport in rekreacijo, 
· upravljanje in vzdrževanje mestne tržnice in izvajanje sejemskih prireditev, 
· vzdrževanje parkov, nasadov, zelenic ter vseh drugih zelenih površin, 
· urejanje odprtih in pokritih javnih parkirišč ter urejanje parkiranja, 
· druge dejavnosti v skladu z zakoni in odloki mestnega sveta.

Mestni svet z odlokom o gospodarskih javnih službah in z odloki o izvajanju posameznih gospodarskih javnih služb določi načine in oblike njihovega izvajanja. 


92. člen

Mestna občina lahko zaradi gospodarnega in učinkovitega zagotavljanja dejavnosti gospodarskih javnih služb ustanovi gospodarsko javno službo v okviru zaokroženih oskrbovalnih sistemov skupaj z drugimi občinami.

93. člen
 
Za izvrševanje ustanoviteljskih pravic v javnih službah, ki so ustanovljene za območje dveh ali več občin, občinski sveti občin ustanoviteljic ustanovijo skupni organ, ki ga sestavljajo župani občin ustanoviteljic.
V aktu o ustanovitvi skupnega organa se določijo njegove naloge, organizacija dela in način sprejemanja odločitev, način financiranja in delitve stroškov za delo skupnega organa.

94. člen

Mestna občina mora zagotoviti izvajanje tistih javnih služb, ki so po zakonu obvezne.

96. člen

Premoženje občine sestavljajo nepremične in premične stvari v lasti občine, denarna sredstva in pravice.
Občina mora s premoženjem gospodariti kot dober gospodar.
Odsvojitev delov premoženja občine je dopustna le proti plačilu, ki postane del premoženja občine, razen če se del premoženja podari za humanitarne, znanstvenoraziskovalne, izobraževalne ali druge tovrstne namene. Brezplačna odsvojitev nepremičnega premoženja občine je dopustna v skladu z zakonom. 
Če ni z zakonom drugače določeno, se za odprodajo ali zamenjavo nepremičnin in premičnin v lasti občine smiselno uporabljajo predpisi, ki veljajo za odprodajo ali zamenjavo državnega premoženja.
Vrednost premoženja izkazuje občina v premoženjski bilanci v skladu z zakonom.
 

110. člen

Po preteku leta, za katero je bil sprejet proračun, sprejme mestni svet zaključni račun proračuna za preteklo leto z vsebino in strukturo v skladu  z zakonom.
V zaključnem računu proračuna se izkažejo predvideni in doseženi prihodki ter drugi prejemki in odhodki ter drugi izdatki občine za preteklo leto.  
Zaključni račun za preteklo leto se predloži mestnemu svetu najkasneje do konca marca tekočega leta.


